กรุงไทยรับส้มลงทุนเอกชนหล่นใส่
ปรับเป้าใหม่โต10%จาก6%สินเชื่อขยายตัวรับลงทุนใหม่
5 ส.ค. 2554

ปรับเป้าใหม่โต10%จาก6%สินเชื่อขยายตัวรับลงทุนใหม่
กรุงไทยตีปีกสินเชื่อโตทะลุ 10% ยอดสุทธิ 1.3 แสนล้านบาท ล้วนมาจากการลงทุนเอกชน
นายอภิศักดิ์ ตันติวรวงศ์ กรรมการผู้จัดการใหญ่ ธนาคารกรุงไทย กล่าวว่า ธนาคารได้ปรับเป้าสินเชื่อปีนี้ขึ้นมาเป็นมากกว่า 10% คิดเป็นสินเชื่อปล่อยใหม่สุทธิร่วม 1.3 แสนล้านบาท จากต้นปีที่ได้ตั้งเป้าว่าจะเติบโต 67% แต่ครึ่งปีแรกสินเชื่อขยายตัวไปแล้ว 6% เนื่องจากการลงทุนของลูกค้าขนาดใหญ่ขยายตัวทั้งในประเทศและต่างประเทศ
“สินเชื่อที่เติบโตครั้งนี้มาจากการลงทุนจริงๆ ไม่เหมือนปีก่อนที่เป็นเงินทุนหมุนเวียน ปีนี้ลูกค้าขนาดใหญ่มีทั้งซื้อกิจการ ขยายธุรกิจทั้งในประเทศและออกไปลงทุนต่างประเทศ ซึ่งถือเป็นทิศทางที่ดี แสดงให้เห็นการลงทุนในประเทศเพิ่ม เศรษฐกิจไปได้ดี ภาคธุรกิจมีความเชื่อมั่น” นายอภิศักดิ์ กล่าว
นายอภิศักดิ์ กล่าวด้วยว่า ธนาคารพยายามรักษาสัดส่วนการเติบโตสินเชื่อขนาดใหญ่ เอสเอ็มอี และรายย่อยให้สมดุล เพราะช่วงต้นปีสินเชื่อส่วนใหญ่มาจากลูกค้าขนาดใหญ่ แต่เอสเอ็มอีและรายย่อยก็ยังไปได้ โดยปัจจุบันสัดส่วนสินเชื่อต่อเงินฝากอยู่ที่ 91% การบริหารเงินฝากยังไปได้ดี เนื่องจากเป็นธนาคารของรัฐ ลูกค้าจึงให้ความเชื่อมั่น
สำหรับการปล่อยสินเชื่อที่เกี่ยวข้องกับรัฐบาลนั้น นายอภิศักดิ์ กล่าวว่า ขณะนี้คงต้องรอดูนโยบายรัฐบาลใหม่ก่อน แต่ธนาคารก็พร้อมที่จะตอบสนองนโยบายรัฐบาลในการลงทุน 
ด้านการบริหารความเสี่ยงสินเชื่อเป็นไปได้ดี โดยสินเชื่อเก่าที่ปล่อยกู้ไปตั้งแต่ปี 2548 ขณะนี้มีน้อยกว่า 1% ส่วนหนึ่งเกิดจากกรอบการบริหารความเสี่ยงที่อยู่ในระดับใช้ได้ สินเชื่อที่อยู่ในกรอบการพิจารณานี้จึงมีโอกาสหนี้เสียน้อยมาก
ทั้งนี้ ธนาคารได้คาดการณ์อัตราการขยายตัวเศรษฐกิจปีนี้เติบโต 4.4% เพราะการบริโภคเอกชนขยายตัวได้ดี ภาคอุตสาหกรรมฟื้นตัว การท่องเที่ยวกลับมาคึกคัก การเบิกจ่ายงบลงทุนของหน่วยงานภาครัฐเติบโตสูง โดยใน 9 เดือนแรกของปีงบประมาณ 2554 มีการเบิกจ่ายสูงกว่าช่วงเดียวกันปีก่อนถึง 26.9% และคิดเป็นอัตราการเบิกจ่ายไปแล้ว 73.4% ของวงเงินงบประมาณ
ขณะที่เศรษฐกิจปี 2555 คาดว่าจะขยายตัวต่อเนื่องอยู่ที่ 4.34.9% โดยมีการบริโภคภาคเอกชนเป็นหลักในการขับเคลื่อนเศรษฐกิจ เนื่องจากราคาสินเชื่อเกษตรในตลาดโลกจะทรงตัวในระดับสูง และความเชื่อมั่นของผู้บริโภคยังดีจากการดำเนินนโยบายของรัฐบาลชุดใหม่